ไทยวิวัฒน์คิดหรูรูดปรื๊ดค่ารักษา
ประกันภัยไทยวิวัฒน์ ใจป้ำ ออกประกันสุขภาพใหม่คู่บัตรเครดิตให้ลูกค้ารูดจ่ายค่ารักษากับทุกโรงพยาบาล ไม่ต้องทำเคลมภายหลัง
11 ส.ค. 2554

ประกันภัยไทยวิวัฒน์ ใจป้ำ ออกประกันสุขภาพใหม่คู่บัตรเครดิตให้ลูกค้ารูดจ่ายค่ารักษากับทุกโรงพยาบาล ไม่ต้องทำเคลมภายหลัง
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ เปิดเผยว่า บริษัทได้เปิดตัวประกันสุขภาพแบบใหม่คู่กับบัตรเครดิตประกันสุขภาพ ภายใต้แนวคิดประกันใจป้ำ โดยลูกค้าที่ซื้อประกันสุขภาพกับบริษัทจะได้บัตรเครดิตประกันสุขภาพ สามารถรูดจ่ายค่ารักษาพยาบาลได้ทันที ซึ่งบริษัทคาดว่าจะสามารถทำยอดขายจากแบบประกันนี้ได้ 100 ล้านบาทในปีนี้




ทั้งนี้ เนื่องจากง่ายและสะดวกในการใช้ เพราะสามารถใช้รูดจ่ายค่ารักษาพยาบาลได้กับทุกโรงพยาบาลที่ยินดีรับบัตรเครดิตได้ทันทีโดยไม่ต้องสำรองจ่ายและไม่จำกัดเฉพาะเครือข่ายที่มีสัญญากับบริษัท ใช้ได้ทั้งกับผู้ป่วยใน ที่ต้องนอนรับการรักษา และผู้ป่วยนอก ซึ่งไม่ต้องนอนรักษาตัว กับทุกโรงพยาบาลทั่วไทยและทั่วโลก
นอกจากนี้ ยังทำให้ลูกค้าไม่ต้องกังวลว่าจะเบิกคืนค่ารักษาอย่างไรและได้เงินเมื่อไหร่ เพราะเมื่อใช้บัตรนี้จ่ายค่ารักษา ก็ไม่ต้องเสียเวลาทำ Claim หรือเบิกคืนกับบริษัทภายหลัง โดยสามารถรูดบัตรได้ภายใต้วงเงินความคุ้มครองหรือทุนประกันภัยที่ลูกค้าซื้อไว้
“เราเป็นบริษัทแรกที่ให้บริการบัตรเครดิตสุขภาพ ซึ่งเราไม่กลัวว่าจะมีการทุจริตหรือโกงในการรูดบัตร เพราะกำหนดชัดเจนว่าใช้ในการรักษาเท่านั้น และเรามีระบบตรวจเช็กกับทางโรงพยาบาลอยู่แล้ว ซึ่งกรณีเคลมเยอะเกินก็ไม่กลัว เพราะเราทำประกันภัยต่อกับบริษัทต่างประเทศถึง 70% เรารับความเสี่ยงไว้เองเพียง 30%” นายจีรพันธ์ กล่าว
นายจีรพันธ์ กล่าวว่า แบบประกันสุขภาพใหม่นี้มุ่งเจาะกลุ่มลูกค้าปานกลางขึ้นไป โดยทุนประกันเริ่มต้นที่ 1 แสนบาทต่อเบี้ยประกัน 2,200 บาทต่อปี